**Plumbuita**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Părintelui Arhimandrit

Simion Tatu

Miroase a fân proaspăt cosit

În biserica Mănăstirii.

A grâu copt după ploaie.

Un glas cunoscut şi drag

Se-aude în dangătul de clopot.

E glasul de Sus

Al marelui Ion Cântăreţul.

Părinte, amurgul pe deal

E un melc fantastic

Ce-şi duce în spate căsuţa –

Cupola sfintei biserici,

Lăudându-se

Că cel dintâi a ajuns.

\* \* \*

Lui Constantin Tănase

Mai groaznice ca zidul,

Iată

Nişte ferestre prin care

Nu se vede decât

Soldăţoiul de pază

Tropăind afară de frig

Cu arma la piept.

Oh, voi, încovoiaţilor robi

Din mănoase câmpuri, din fabrici,

Fraţii mei care

Nici nu crâcniţi măcar!

Cu hoitul

Acestei zile porcoase

Îmi vine în voi să arunc,

În voi, în voi, în voi

În care tăcerea

Tropăie de frig!

\* \* \*

Lui Valeriu Ţapeş

Nici un rău nu poate

Marea s-o ocolească.

Zilnic viaţa noastră

În viaţa de dincolo

A părinţilor

Care-au plecat la strămoşi,

Zilnic în nemărginirea vieţii lor

Viaţa noastră se varsă.

Iar crucea de pe morminte

Nu este decât un semn

Că de-aici am plecat.

\* \* \*

Iuliei Ţibulschi

Mai caut şi azi anii copii

Într-un cântec frumos.

Cu cine oare,

Cu cine oare

S-a jucat Dumnezeu

În copilăria Sa?!

\* \* \*

Lui Mihai Ungheanu

Frate,

A lupta este

Destinul nostru

Împodobit cu răni.

Noi ştim că ruşinea-n război

Este nepotrivită

Ca un glonte intrat în picior.

Frate,

Să intri tânăr în viaţă

Ori să pleci mulţumit din ea

Este totuna.